بلوچی زبان یک باوستے
 گوس بہار بلوچ
 چاگردی رھوتی ءُ اھوالکاری ءِ مستریں دراب ’’فیس بُک‘‘ ءَ مروچاں یک باوستے چِست انت کہ بلوچ راجی گَل وتی مراگشی جارینکاں بلوچی ءُ براھوی زبان ءِ بدل ءَ ماں اردو زبان ءَ کہ پاکستان ءِ راجی زبان انت پرچیا شِنگ کن انت۔ماں اے باوستاں اے گپ دیم ءَ اتکگ کہ اے کِرد کہ مئے راجدوستیں گَل کنگ ءَ انت یک شرّیں کِردے نہ انت کہ چریشی یکے وَ بلوچی ءُ براھوی زبانانی بستار ءُ اہمیت کم بیت دومی نیمگ ءَ چرے کِرد ءَ بلوچی ءُ براھوی زبانانی ردوم ءِ دیم ءَ ھم اوشت آرگ بیت کہ اے کِرد بلوچی ءُ براھوی زبانانی ھک جنی ءَ رِد ءَ کیت یاکہ ھک جنی زانگ بیت۔ماں ’’ فیس بُک ‘‘ ءَ پرے گپ ءَ ارمان ءُ دلپدری درشان کنگ بوتگ کہ آ دگہ راجدوستیں سیاسی گلاں وَ بِل بلکیں ھما گَل کہ آوت ءَ بلوچ راج ءِ آجوئی ءِ اگدہ زیر گْوش انت ء ُ آ پاکستان ءِ ریاست ،پاکستان ءِ پارلیمنٹ ، پاکستان ءِ لشکر ءُ نیم لشکری ادارھاں ، پاکستان ءِ کانود ءُ آئین ،پاکستان ءِ آمیدگِس ءُ عدلیہ ءَ پہک نہ منّ انت بلئے پاکستان ءِ راجی زبان ءِ نہ ایوک ءَ منّوک انت بلکیں آئی وتی مراگشی جارینکاں کارمرد کن انت کہ چریشی اے زبان ءِ ماں بلوچ مھلونک ءِ تہ ءَ بستار ھم دیم ءَ پیداک انت ءُ اے زبان ردوم ھم زےِران انت۔